**Lectio Divina**

**Ir-IV Ħadd tal-Għid**

Sena C

**Ġw 10,27-30**

**Kuntest**

Dawn il-ftit versi huma t-tkomplija tad-diskors ta’ Ġesù dwar ir-Ragħaj it-tajjeb li nsibu fil-versi 1-18 tal-kapitlu 10 ta’ San Ġwann. Biex nifhmu aħjar il-kapitlu kollu, tajjeb inżommu quddiem għajnejna l-kapitlu 34 ta’ Eżekjel fejn Alla jieħu r-responsabiltà tal-poplu tiegħu kontra r-ragħajja ħżiena ta’ Iżrael u jwiegħed li hu stess se jieħu ħsieb il-merħla tiegħu.

F’dawn il-versi toħroġ ir-rabta intima bejn Ġesù u dawk li jemmnu fih, bejn Ġesù u l-Knisja tiegħu. Din ir-relazzjoni Ġesù jfissirha bit-tixbiha tar-ragħaj u n-nagħaġ. F’dawn il-ftit versi nsibu tliet verbi li fuqhom jinbnew tliet affermazzjonijiet li Ġesù jagħmel dwar in-nagħaġ u li għalihom jikkorrispondu tliet affermazzjonijiet oħra dwaru nnifsu. Min-naħa tagħhom in-nagħaġ jisimugħ, jagħrfuh u jimxu warajh; min-naħa tiegħu r-ragħaj ukoll jagħrafhom, jagħtihom il-ħajja ta’ dejjem u ma jħalli ’l ħadd jaħtafhomlu minn idejh. B’dawn l-affermazzjonijiet Ġesù jrid juri l-kwalità u l-intensità tar-relazzjoni tiegħu mad-dixxipli.

Dan id-diskors Ġesù qed jagħmlu proprju lil dawk li ma jemmnux fih. Mill-kapitlu 9 vers 41, lilhom qed ikellem Ġesù. B’dan id-diskors ma jridx jikkundannahom imma jgħinhom jiskopru l-għama tagħhom u jfittxu d-dawl. Hu, ir-Ragħaj it-tajjeb, qed ifittex in-nagħġa l-mitlufa.

**In-nagħaġ tiegħi jisimgħu leħni**

Ġesù ma jgħidx *min huma* n-nagħaġ imma *kif jingħarfu*: huma dawk li jisimgħu l-leħen tar-ragħaj. Is-smigħ huwa l-atteġġjament fundamentali tad-dixxiplu. Id-dixxiplu huwa dak li jisma’ l-Kelma, jilqagħha, jgħożżha, jinterjorizzaha (jagħmilha tiegħu), jgħixha, u, bħal Samwel, ma jħalli ebda kelma minn dak li jgħidlu l-Mulej tmur fix-xejn (1Sam 3,19). Dan jitlob dik l-attenzjoni kostanti u mimlija mħabba mhux biss għal-leħen tal-maħbub (Ġw 3,29) imma għall-Maħbub innifsu (Għanja 3,1-4). Din l-attenzjoni twassal biex id-dixxiplu jagħraf jiddistingwi dejjem aktar bejn il-leħen tal-Imgħallem u ilħna oħra li jidwu fih u madwaru.

**u jiena nagħrafhom**

Ġesù huwa r-Ragħaj it-tajjeb li jagħraf in-nagħaġ tiegħu. Mhuwiex għarfien superfiċjali, tal-qoxra, imma huwa għarfien profond, li jikxef relazzjoni ta’ mħabba intima u personali, relazzjoni li tmur ’il hemm mill-istess intimità ta’ bejn żewġ miżżewġin jew żewġt iħbieb, u mill-ħlewwa li biha omm jew missier iħobbu u jgħożżu lil uliehom ċkejknin. Ġesù qed jgħidli: jien nafek, inħobbok, u ngħożż f’qalbi kull dettal ta’ ħajtek.

**u huma jimxu warajja.**

Is-smigħ iwassal għad-dixxipulat; jinbidel f’azzjoni. Min jisma’ leħnu, jimxi warajh. Jimxi warajh *għax* jisma’ leħnu. Is-smigħ iwassal għall-ubbidjenza (*ubbidjenz*a ġejja minn *ob-audire* li tfisser *tisma’*). Fil-Bibbja l-istess verb *shama’* jfisser sew *isma’* u sew *obdi*.

Dan is-smigħ u din l-ubbidjenza jiġu mill-għarfien tar-Ragħaj u għalhekk: *“Jiena nagħraf in-nagħaġ tiegħi u n-nagħaġ tiegħi jagħrfu lili, bħalma l-Missier jagħraf lili u jiena nagħraf lill-Missier”* (Ġw 10,14). Fis-sens bibliku, li tagħraf jimplika l-moħħ u l-qalb u r-rieda, b’dak kollu li int. Huwa l-istess tip ta’ għarfien li bih Ġesù jagħraf lill-Missier u lilna, u għalhekk huwa mibni fuq l-iskoperta ta’ relazzjoni (ara: Dewt 6,4s). Minn hawn il-kmandament: *“Ħobb lill-Mulej b’qalbek kollha...”* Biex tħobb, trid tkun kapaċi tisma’ u tagħraf lil dak li jkun.

**U jiena nagħtihom il-ħajja ta’ dejjem**

Il-ħajja ta’ dejjem mhijiex sempliċement ħajja bla tmiem, imma hija l-istess ħajja divina, il-ħajja ta’ Alla nnifsu. Hija parteċipazzjoni fl-istess relazzjoni ta’ mħabba li tgħaqqad il-Missier u l-Iben fl-Ispirtu s-Santu.

Din il-ħajja ta’ dejjem tinkiseb diġà f’din id-dinja bl-għarfien tar-Ragħaj anzi, tikkonsisti proprju f’dan: *“Din hi l-ħajja ta’ dejjem li jagħrfu lilek, Alla waħdek veru, u lil Ġesù Kristu li inti bgħatt”* (Ġw 17,3). Mela għax jien nagħrafhom u huma jagħrfu lili, irid jgħid Ġesù, għandhom il-ħajja ta’ dejjem, li jiena stess nagħtihom. Dan hu l-għan li għalih ġie fid-dinja: *“Jien ġejt biex ikollkom il-ħajja, u ħajja bil-kotra”* (Ġw 10,10).

**u huma ma jintilfu qatt, u minn idejja ma jaħtafhomli ħadd.**

L-idejn jindikaw il-qawwa, is-setgħa, il-ħila li wieħed jaġixxi. Bl-idejn tiegħu r-Ragħaj iħares in-nagħaġ mill-ħallelin u mill-ilpup qerrieda. Waqt li Ġesù jinsab f’idejn l-għedewwa tiegħu (dawk li ma emmnux fih), iserraħ ras in-nagħaġ tiegħu li *ebda turment ma jmisshom* (Għerf 3,1). Huwa jħabbar li se jixterdu quddiem l-iskandlu tas-Salib, għax *“nidrob ir-ragħaj u l-merħla tixtered”* (Mk 14,27), imma fl-istess ħin iwiegħdhom li wara li jqum mill-mewt jerġa’ jiġbor *l-ulied imxerrda ta’ Alla* (Ġw 11,52). B’dan il-mod huma jifhmu l-qawwa tal-idejn setgħana tiegħu, li jagħmlu għeġubijiet (Dewt 6,21; 1Pt 5,6). Huma l-istess idejn imsammra mas-Salib, idejn feruti bl-imħabba, imma għalhekk setgħana! Idejn li xejn ma jaħrab minnhom għax huma l-istess idejn tal-Missier. Ir-Ragħaj it-tajjeb jiżgura lin-nagħaġ tiegħu li ħadd mhu se jaħtafhom minn idejh, għax idejh huma l-istess idejn tal-Missier li tahomlu.

**Missieri, li tahomli, hu akbar minn kulħadd, u ħadd ma jista’ jaħtafhom minn id il-Missier. Jiena u l-Missier aħna ħaġa waħda.**

Ġesù rċieva kollox mingħand il-Missier, u ma jrid li xejn jintilef minn dak li tah il-Missier: *“Ir-rieda ta’ min bagħatni hija din: li jiena ma nitlef xejn minn dak kollu li tani, iżda li nqajmu mill-imwiet fl-aħħar jum”* (Ġw 6,39); b’dan il-mod jagħtih il-ħajja ta’ dejjem. Għalhekk jitlob: *“Missier qaddis, ħarishom f’ismek dawk li inti tajtni!”* (Ġw 17,11).

Kull bniedem jinsab f’idejn Alla. Huma l-idejn li sawruh u għamluh (Salm 118,73), l-idejn li fuq il-pala tagħhom naqqax ismu (Is 49,16), l-idejn li jħarsuh (Salm 16,1), l-idejn kollha mħabba ta’ missier li lesti jerġgħu jilqugħ kull meta jitbiegħed mid-dar u jerġa’ lura (Lq 15,20), l-idejn kollha ħlewwa ta’ omm li tmil fuq uliedha u tħaddanhom magħha (Hos 11,4), l-idejn li għad jixxuttaw kull demgħa minn għajnejna (Ap 21,4).

*Jiena u l-Missier aħna ħaġa waħda.* Li tafda lilek innifsek lil Ġesù jfisser tpoġġi lilek innifsek f’idejn il-Missier, għax hu u l-Missier jaġixxu bl-istess setgħa u huma mmexxija mill-istess imħabba. M’hemmx sigurtà akbar għad-dixxipli ta’ Ġesù minn din l-imħabba (ara: Rm 8,35-39). Dan huwa wkoll is-sigriet tal-għaqda fil-merħla waħda ta’ Kristu: *“Kif inti fija, Missier, u jiena fik, ħa jkunu huma wkoll ħaġa waħda fina”* (Ġw 17,21).

**Meditatio**

X’tip ta’ relazzjoni hemm bejni u Ġesù?...

Xi jfisser għalija li Ġesù hu r-Ragħaj tiegħi?...

X’jgħidli l-fatt li hu jafni, jaċċettani u jħobbni?...

Xi jfisser għalija li jien tiegħu?...

Min-naħa tiegħi, qed infittex li nisimgħu?... Li nimxi warajh?...

**Oratio - Contemplatio**

*Inqiegħed lili nnifsi fi ħdan Ġesù, bħan-nagħġa li ntilfitlu u xħin sabha refagħha fuq spallejh... Inħallih iħaddanni miegħu... Nitlob bis-Salm 23: “Il-Mulej hu r-ragħaj tiegħi, xejn ma jonqosni...”*